12.6.2023 г.
BG
Официален вестник на Европейския съюз
C 204/9
Освен това, с оглед на новостта на МСМ, ЕЦБ предлага да му се предостави по-голяма гъвкавост по отношение на обхвата на потенциалната му работа.
За тази цел следва да се въведе разпоредба, която да дава възможност, когато бъде счетено за полезно, двама или повече членове на МСМ да се съгласят да използват рамката на МСМ като основа за извършване на междусекторни анализи по допълнителни теми за целия Съюз и междусекторни теми от общ интерес, свързани с централния клиринг.
1.5.
Надзор на признати ЦК от трети държави Като цяло ЕЦБ подкрепя измененията, с които се въвежда по-голяма пропорционалност в процеса на признаване на ЦК от трети държави, както и измененията, с които се гарантира, че ЕОЦКП получава цялата необходима информация от ЦК от ниво 2 от трети държави за целите на надзорните си дейности.
ЕЦБ предлага допълнително изясняване на обхвата на консултацията с емитиращата централна банка във връзка с надзорните дейности и процедури по отношение на ЦК от ниво 2 от трети държави.
Понастоящем обхватът на консултацията е ограничен до съответствието на ЦК с петте области от значение от гледна точка на емитиращата централна банка: допълнителни обезпечения, контрол на ликвидния риск, обезпечения, сетълмент и споразумения за оперативна съвместимост (19).
На практика съответствието на ЦК с тези области може да бъде предмет на официални решения, взети от ЕОЦКП съгласно определени разпоредби (20), както и на конкретни надзорни оценки и процедури на ЕОЦКП и на Надзорния комитет за ЦК.
Освен това областта на изискванията за допълнително обезпечение се урежда от някои разпоредби на РЕПИ (21).
Важно е да се провеждат консултации с емитиращите централни банки относно решенията за прегледа на модели, тестове за устойчивост и бектестове за утвърждаване на моделите и параметрите, приети от ЦК за изчисляване на неговите изисквания за допълнително обезпечение, вноски в гаранционния фонд, изисквания за обезпечения и други мерки за контрол на риска съгласно РЕПИ (22).
Поради това ЕЦБ препоръчва да се запази фокусът на обхвата на консултациите на емитиращите централни банки в тези пет области, но да се изясни допълнително видът на актовете на ЕОЦКП, при които следва да се консултират емитиращите централни банки (напр. чрез включване на надзорни оценки).
Освен това обхватът на консултацията следва да включва всички съответни разпоредби на РЕПИ, които оправомощават ЕОЦКП да приема решения или да извършва надзорна оценка в тези области.
2.
Актуализиране на пруденциалните изисквания
2.1.
Изменения на изискванията на ЦК
2.1.1.
Изисквания за участие и обособяване ЕЦБ приветства предложението за изменение на изискванията за допускане, установени от ЦК за клирингови членове.
Специфичните характеристики на нефинансовите контрагенти в контекста на централния клиринг са от голямо значение, особено като се има предвид неотдавнашният опит с големи искания за допълнително обезпечение, произтичащи от изключително високата нестабилност на пазара.
Поради това ЦК следва внимателно да оценят различния ликвиден профил на нефинансовите контрагенти, преди да бъдат допуснати като преки участници.
ЦК следва по-специално да проучат дали нефинансовите контрагенти са в състояние своевременно да посрещнат потенциални увеличения на изискванията за допълнително обезпечение или вноските в гаранционния фонд, дори при неблагоприятни пазарни условия.
Освен това в интерес на правната сигурност би било особено полезно да бъде допълнително уточнено взаимодействието между допускането на нефинансови контрагенти като клирингови членове съгласно РЕПИ (23) и изискването ЦК да бъде уведомяван като система съгласно Директива 98/26/ЕО на Европейския парламент и на Съвета (24).
Поради това ЕЦБ предлага в съответните проекти на регулаторни технически стандарти (25) да се определят елементите на критериите за допускане за нефинансови контрагенти.
Освен това ЕЦБ предлага да се добавят членовете на ЕСЦБ към списъка на органите, с които ЕОЦКП следва да се консултира по време на разработването на тези проекти на регулаторни технически стандарти.
(19) (20) (21) (22) (23) (24)
Вж. членове 41, 44, 46, 50 и 54 от РЕПИ.
Вж. член 25, параграф 2б и член 25б, параграф 1 от РЕПИ.
Вж. членове 41 и 49 от РЕПИ.
Вж. член 49 от РЕПИ; вж. параграф 2.3 от Становище CON/2017/39.
Вж. член 17, параграф 4 от РЕПИ.
Директива 98/26/ЕО на Европейския парламент и на Съвета от 19 май 1998 г. относно окончателността на сетълмента в платежните системи и в системите за сетълмент на ценни книжа (ОВ L 166, 11.6.1998 г., стр. 45).
(25) Вж. член 1, точка 29, буква в) от предложения регламент, с която се добавя нов параграф 7 към член 37 от РЕПИ.